Diari Oficial de la Generalitat Valenciana


Sumari del DOGV 1459, del 09-01-1991 (1991/819886)

DECRET 206/1990, de 26 de desembre, del Consell de la Generalitat Valenciana, pel qual s'aprova la modificació de la composició i el funcionament de la Junta Superior de Transports de la Comunitat Valenciana.
----------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1990/12/26/206/dof/vci/html**

### Dades del document

Número de DOGV
:   1459

Data del DOGV
:   09-01-1991

Secció del DOGV
:   DISPOSICIONS GENERALS

Número del document
:   1991/819886


Data del document
:   26-12-1990

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

Decret 206/1990, de 26 de novembre, del Consell de la Generalitat Valenciana, pel qual s'aprova la modificació de la composició i funcionament de la Junta Superior de Transports de la Comunitat Valenciana. .  
La Junta Superior de Transports de la Comunitat Valenciana, es va crear mitjançant Decret de dia 2 d'agost de 1979, com a òrgan consultiu dependent de la denominada aleshores Conselleria de Transports i Benestar Social.  
Posteriorment i mitjançant el Decret 52/1985, de 29 d'abril, del Consell de la Generalitat Valenciana, es va modificar la composició i el funcionament de la Junta Superior de Transports per tal d'aconseguir una major operativitat en la seua actuació.  
Actualment conflueixen dues circumstàncies que fan aconsellable una adaptació a la situació actual, en la seua estructura, i normes de funcionament. D'una banda, l?experiència acumulada per l'actuació de la Junta en aquests últims cinc anys indueixen a la realització de determinats canvis per a la consecució d'una òptima eficàcia en el desplegament de les seues funcions. D'altra, l'aparició en l'any 1987 de la Llei d'Ordenament dels Transports Terrestres i, recentment publicat, amb data 8 d'octubre de 1990, en el Butlletí Oficial de l?Estat el Reglament que la desplega, exigeixen una revisió dels preceptes continguts en el mencionat Decret 52/1985, del Consell de la Generalitat Valenciana, per a la seua adequació a les prescripcions legals contingudes en la Llei i en el Reglament citats.  
Per això, i per a la consecució dels fins exposats, s'ha estimat convenient procedir a la modificació de la composició i el funcionament de la Junta Superior de Transports de la Comunitat Valenciana.  
En virtut d'això, a proposta del Conseller d'Obres Públiques, Urbanisme i Transports, i després de la deliberació del Consell de la Generalitat Valenciana, en la sessió realitzada el dia 26 de desembre de 1990,  
DECRETE:  
CAPITOL I   
Naturalesa: organització i composició  
Article primer  
La Junta Superior de Transports de la Comunitat Valenciana, com a òrgan consultiu dependent de la Conselleria d'Obres Públiques, Urbanisme i Transports, tindrà les funcions que li confereix aquest decret i aquelles altres que li puguen ser concedides d'acord amb l'Estatut d?autonomia, el Decret del Consell 158/1987, de 21 de setembre, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, i per qualsevol altra disposició posterior.  
Article segon  
Els òrgans de la Junta Superior de Transports són el Ple i la Comissió Permanent.  
Article tercer  
1. El Ple de la Junta Superior de Transports estarà compost per:  
- El President, que serà el Conseller d'Obres Públiques, Urbanisme i Transports.  
- El Vice-president, que serà el Director General de Transports.  
- Els Vocals, representants dels diferents grups que s'estableixen en aquest article.  
- El Secretari, que serà nomenat pel Conseller d'Obres Públiques, Urbanisme i Transports.  
2. Seran membres del Ple de la Junta els qui, en representació dels diferents grups, s'enumeren tot seguit. La presència de representants de l?Administració de l'Estat, hi serà potestativa .  
A) Pel Consell de la Generalitat Valenciana:  
Un representant de cadascuna de les conselleries d'Economia i Hisenda, Administració Pública, Cultura, Educació i Ciència, Indústria, Comerç i Turisme, Agricultura i Pesca, i Obres Públiques, Urbanisme i Transports.  
B) Per l'administració central de l'Estat en podran formar part:  
Un representant de la Direcció General de Transports Terrestres.  
Un representant de la Direcció General de Trànsit.  
Un representant de la Direcció General d'Infrastructura del Transport.  
Un representant de la Direcció General de Carreteres.  
Un representant de la Direcció General d?Aviació Civil.  
Un representant de la Direcció General de la Marina Mercant.  
C) Entitats de caràcter territorial:  
Un representant de cadascuna de les diputacions provincials de la Comunitat Valenciana.  
Un representant designat entre els municipis de cada província i proposats per la Conselleria d?Administració Pública.  
D) Ferrocarrils i ports:  
Un representant de RENFE.  
Un representant d'FGV.  
Un representant de cadascun dels ports següents: Castelló, Alacant i València.  
Un representant de la Divisió de Ports i Costes de la Direcció General d'Obres Públiques de la Conselleria d'Obres Públiques, Urbanisme i Transports.  
E) Transports de viatgers per carretera:  
Els representants dels transportistes, en nombre i condició que tot seguit s'indica:  
Un pels serveis regulars de viatgers.  
Un pels serveis discrecionals de viatgers.  
Un per transport públic de viatgers amb automòbils de turisme.  
F) Transports de mercaderies per carretera:  
Els representants dels transportistes en nombre i qualificació que es detalla tot seguit:  
Dos pels transports públics discrecionals de mercaderies per carretera, un del quals serà de transport internacional.  
Un per les agències de transport.  
Un pels transitaris i magatzemistes distribuïdors.  
Un pels transports privats.  
G) Cambres de comerç, indústria i navegació.  
Un representant de cadascuna de les cambres de comerç, indústria i navegació que hi ha a la Comunitat Valenciana.  
H) Transport aeri i marítim:  
Un representant dels transportistes per via aèria.  
Un representant dels transportistes per via marítima.  
Un representant de les empreses consignatàries de vaixells.  
I) Representació sindical:  
Un representant de cada central sindical que acredite superar el 10 per cent de vots d'empleats, del sector de transports a la Comunitat Valenciana.  
J) El Conseller d'Obres Públiques, Urbanisme i Transports podrà designar fins a un nombre de tres membres i els seus suplents, entre persones, agrupacions o entitats clarament relacionades amb el sector del transport.  
Cada membre del Ple de la Junta Superior de Transports tindrà un suplent.  
Article quart  
Els membres titulars, i també els suplents, dels grups A, C, D i G seran nomenats pel Conseller d'Obres Públiques, Urbanisme i Transports, a proposta dels organismes i les institucions assenyalats en aquests grups.  
Article cinquè  
Els membres titulars, i també els seus suplents, corresponents als grups E, F, H i I, seran nomenats pel Conseller d'Obres Públiques, Urbanisme i Transports de la manera següent:  
Les diferents associacions d'empreses de transports o federacions, si escau, degudament registrades, proposaran els seus representants. El Conseller d'Obres Públiques, Urbanisme i Transports, valorarà la importància de la representació acreditada i la seua incidència global en el subsector corresponent, i designarà els diferents representants o membres que integren el grup.  
A l'efecte previst en el paràgraf anterior, a la Direcció General de Transports hi haurà un Registre d?associacions d'Empreses de Transport, on constarà cada associació amb les seues característiques especifiques i una relació dels seus membres mitjançant una certificació expedida pel Secretari de cadascuna d'aquestes.  
Article sisè  
Tant els membres titulars com els suplents del Ple seran designats per un període de quatre anys, i podran ser reelegits. Podran, però, ser separats del càrrec abans de la finalització del període per al qual foren designats, a proposta de l?entitat o l'organisme al qual representen.  
Article setè  
1. A l'acabament del període per al qual foren nomenats els membres de la Junta i els seus suplents, els distints grups proposaran els seus substituts, i es prorrogarà el període de vigència d'aquests mentre no es determine quins hagen de substituir-los.  
2. Les dimissions dels Vocals o dels seus suplents es presentaran per escrit al President de la Junta, el qual ho comunicarà a l'organisme que els va designar, per tal que realitzen una nova proposta a l'efecte de la seua substitució.  
Els membres titulars podran sol·licitar del Secretari de la Junta l'emissió de certificacions de les Actes de les sessions, o d'acords inclosos en aquestes, que seran lliurats per aquest amb el vist-i-plau del President.  
Article vuitè  
La Comissió Permanent estarà composta pel Vice- president del Ple de la Junta, que actuarà com a President, i el Secretari, a més d'un nombre de Vocals elegits pel Ple per tal que, com a mínim, hi haja un Vocal de cadascun dels deu grups establerts en l'article tercer.  
Article novè  
Podran constituir-se Ponències Tècniques de Treball a instàncies del Ple o de la Comissió Permanent. El seu nombre i composició dependran, en cada cas, de l'estudi o el treball que s'haja de realitzar, i s'establiran per l?òrgan que haja demanat la seua formació. El President de cada òrgan o la Ponència, podran si s'escau, sol·licitar la presència de tècnics per a un millor assessorament, els quals podran assistir-hi a les reunions amb veu però sense vot.  
CAPITOL II   
Competències  
Article deu  
Correspondrà al Ple de la Junta:  
A) Fer dictàmens sobre les qüestions que en matèria de política de transports li plantege el Conseller d'Obres Públiques, Urbanisme i Transports o el Director General de Transports.  
B) Fer dictàmens sobre aquells expedients que el President de la Junta considere convenient per la importància del cas.  
Article onze  
Correspon a la Comissió Permanent:  
A) Informar prèviament dels assumptes que se sotmeten al Ple.  
B) Elaborar informes sobre la redacció dels plans de transports que elabore la Conselleria d'Obres Públiques, Urbanisme i Transports.  
C) Fer dictàmens sobre aquells assumptes en els quals calga la intervenció d'un òrgan consultiu, segons la vigent legislació de transports.  
D) Informar sobre els criteris essencials dels projectes de disposicions de caràcter general que, dins l'àmbit de la Comunitat Valenciana, afecten l'ordenació i la coordinació del transport.  
Article dotze  
Les Ponències Tècniques de Treball hauran d?estudiar i preparar els assumptes que li encarregue el Ple o la Comissió Permanent, relacionats amb el sector.  
Article tretze  
Correspon al President:  
1. Assumir i posseir la representativitat de la Junta.  
2. Convocar, presidir i alçar les sessions del Ple.  
3. Dirigir les deliberacions i dirimir amb el seu vot de qualitat, els empats.  
4. Vetlar per la tramitació dels assumptes de la Junta.  
5. Dictar les instruccions que calguen per al millor compliment de les finalitats de la Junta.  
6. Visar les actes i autoritzar amb la seua firma, la documentació que efecte el Ple o la Comissió Permanent.  
Article catorze  
Correspon al Vice-president:  
1. Substituir el President en els casos de vacant, malaltia o absència.  
2. Convocar, presidir i alçar les sessions de la Comissió Permanent.  
3. Qualssevol altres funcions que li delegue el President.  
Article quinze  
Correspon al Secretari de la Junta:  
1. Preparar les propostes de dictamen que haja d'emetre el Ple o la Comissió Permanent.  
2. Comunicar els acords del Ple o de la Comissió Permanent a aquells organismes que preceptivament hagen de ser informats, i impulsar aquells tràmits que hagen de realitzar-se.  
3. Actuar de Secretari en el Ple i la Comissió Permanent, i assistir-hi amb veu però sense vot.  
4. Preparar i cursar l'Ordre del Dia de les sessions.  
5. Actuar d'assessor tant en el Ple com en la Comissió Permanent.  
6. Redactar les actes del Ple i de la Comissió Permanent, ser dipositari i responsable de portar els llibres d'actes i expedir certificacions sobre aquestes.  
CAPITOL III   
Funcionament  
Article setze  
El Ple de la Junta es reunirà amb caràcter obligatori una vegada a l'any. També quan ho acorda el President, o ho sol·licite la majoria absoluta dels seus membres.  
La Comissió Permanent es reunirà amb caràcter ordinari cada tres mesos, i en qualsevol cas sempre que el President d'aquesta ho considere necessari.  
Article disset  
Les sessions, tant del Ple com de la Comissió Permanent, es convocaran amb cinc dies d'antelació com a mínim, tret dels casos d'urgència, que així estime el seu President. En la convocatòria figurarà l'Ordre del Dia, i també la data, l'hora i el lloc on es realitzarà la sessió, tant en la primera com en la segona convocatòria. No podran incloure's en l'Ordre del Dia aquells assumptes que no s'hagen comunicat prèviament a la Secretaria corresponent, amb una antelació de quinze dies, llevat de casos d'urgència que siguen estimats pel President o a petició dels dos terços dels components del Ple o de la Comissió Permanent, respectivament.  
Article divuit  
No caldrà la notificació als membres suplents, per a l'assistència a les reunions. Els membres titulars hauran de notificar al Secretari de la Junta l'assistència del suplent.  
Article dinou  
1. Perquè el Ple o la Comissió Permanent puguen realitzar la sessió en primera convocatòria hauran de concórrer més de la meitat dels membres designats. Si no poguera realitzar-se la sessió en primera convocatòria per falta de quòrum, es realitzarà una hora més tard de la prevista, en segona convocatòria, amb l?assistència del President o el Vice-president, si s'escau, i almenys nou Vocals del Ple i cinc de la Comissió Permanent.  
2. Si no es poguera acabar l?Ordre del Dia en una sessió, el President podrà acordar la realització d'una altra immediata en el mateix dia o en els successius, sense que calga una nova citació.  
Article vint  
De cada sessió s'estendrà l?oportuna acta firmada pel Secretari, amb el vist-i-plau del President, i se n'enviarà una còpia a cada membre.  
Article vint-i-un  
Qualsevol membre podrà demanar que un assumpte siga ajornat fins a la sessió següent, i tant el Ple com la Comissió Permanent hauran de resoldre-ho, però si es tractara d'un assumpte que s'haguera ajornat en una altra sessió, el President podrà denegar la petició i ordenar que siga discutit i resolt.  
Article vint-i-dos  
Quan el president considere suficientment discutit un assumpte es procedirà a la seua votació.  
La votació es farà nominalment quan ho demane algun membre i ho acorda el president o quan es presente o anuncie un vot particular.  
Les votacions podran ser secretes per acord de la majoria.  
Article vint-i-tres  
Els acords del Ple i de la Comissió Permanent s'adoptaran per majoria absoluta de vots dels assistents. En cas d'empat decidirà el vot de qualitat del president.  
DISPOSICIO DEROGATORIA  
Queda derogat el Decret 52/1985, de 29 d'abril, del Consell de la Generalitat Valenciana.  
DISPOSICIONS FINALS  
Primera  
Es faculta el Conseller d'Obres Públiques, Urbanisme Transports per a desplegar i executar aquest decret.  
Segona  
Aquest decret entrarà en vigor el dia hàbil següent al de la publicació en el Diari Oficial de la Generalitat Valenciana.  
València, 26 de desembre de 1990.  
El President de la Generalitat Valenciana,   
JOAN LERMA I BLASCO  
El Conseller d'Obres Públiques,   
Urbanisme i Transports, EUGENI L.   
BURRIEL DE ORUETA


Còpia Permalink ELI